E VAKARAITAKA na Tabacakacaka ni Ovisa ni ratou a vakayagataka ga vakarauta na kaukauwa e soli vei ratou na ovisa kei na sotia ena nodratou a vesu mai ena Vakaraubuka sa oti na lewe va na kaivesu eratou vesu mai Bilo, e Veisari.
E tukuna o Turaganiovisa Rusiate Tudravu, ni vuni nodratou vesu mai oqo ena vakarau kaukauwa, baleta ni ratou a sega ni via soli iratou mai ena gauna e ratou tagavi yani kina ena vanua e ratou vuni tiko kina.
Ena gauna oqo eratou sa curu tiko ena vuku ni bibi ni mavoa e utiko vei ratou ena valenibula levu e Suva.
Eratou na qai rairai ena mataveilewai ena gauna eratou na qai bula vinaka kina.
Ena Siga Tabu, vakaraitaka o tamai Tevita Sugu ni ratou sega ni vakatarai na lewenivuvale me ratou laki veisiko vei Tevita ena mua ni macawa.
Ena vuku ni mavoa bibi eratou sega ni rawa ni tiko kina ena mataveilewai ena vuku ni nodratou a dro mai valeniveivesu e Naboro ena macawa rua sa oti.
E ra sa vaqaqai tale tikoga na lewenivanua era a kilakasamitaki ni ra a veivuke ena nodratou maroroi tiko na lewe lima oqo.
E veitalanoataki sara tiko vakalevu ena gauna oqo na nodratou dro na kaivesu oqo, kei na veika e yaco vei ratou me yacova tiko mai na macawa oqo.
E sega ni vakadeitaka o Turaganiovisa Tudravu ni a vakayagataki talega na dakai ena nodratou vakasasataki na i lawalawa oqo.
E levu sara tiko na i talanoa cacavukavuka e rogoci tiko ena vuku ni moku kei na veivakamavoataki e vakayacori.
Tukuna o Turaganiovisa Tudravu ni sega sara ni bibi na nodratou mavoa na lewe va oqo.
Ena gauna oqo eratou yadravi matua tiko mai vei ira na ovisa na lewe va eratou sa curu tiko oqo ena loma ni valenibula levu e Suva.
Ena Moniti mai oqo ena kacivi tale kina na nodratou kisi na lewe va oqo ena mataveilewai e suva maivei Turaganilewa Usaia Ratuvili.
Ena nona i tukutuku kaburaki na Vunivola Tudei ni tabana ni tukutuku, Sharon Smith- Johns e vakadeitaka ni sega ni na tokona na matanitu na kena kena vakayacori na i tovo kaukauwa vei ira na kaivesu era dau vesu yani ni ra dro.
Tukuna talega o Smith ni ratou sa vaqaqa tale tikoga na veika e yaco ena vuku ni nodratou vesu tale mai na kaivesu oqo kei na nodratou sa curu tiko e valenibula.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn